|  |
| --- |

# Aconto betaling fjernvarme, renovation og vejbelysning i 2023

Kære kunde

Vi udsender netop nu acontoopkrævninger, og her er en kort forklaring til

acontoopkrævningerne.

Aconto raterne for 2023 omfatter fjernvarme, renovation og vejbelysning for perioden 1. januar til 31. december 2023.

Dit forventede årsforbrug for varme samt betaling for vejbelysning og renovation opkræves i 12 rater i 2023. Disse er til betaling den anden hverdag i måneden januar til december.

**Fjernvarme**

Det forventede årsforbrug af varme er sat ud fra dit målte forbrug i perioden 1. november 2021 til 31. oktober 2022 og reguleres efter graddage gennemsnittet for de sidste 10 år.

Hele varmeforbruget justeres ikke i forhold til graddage, da en del af varmen går til varmt brugsvand, som ikke er afhængigt af vejret/graddagene.

Graddagene fortæller ud fra udetemperaturen, hvor stort opvarmningsbehovet for en bolig er, og bruges til at justere varmeforbruget i forhold til hvad det ”normalt” vil være hvis året bliver som et gennemsnit af de sidste ti års vejr.

**Prisen for fjernvarme i 2023**

Taksten for den variable del af fjernvarmen (MWh + m³) stiger i 2023 med ca. 19 %. Den faste målertakst stiger med ca. 39 %, og arealafgiften falder med ca. 14 %. Samlet set stiger prisen for næsten alle forbrugere med ca. 15 % i 2023 i forhold til 2022.

**Fjernvarmeprisen** (inkl. moms) er sammensat af følgende elementer:

|  |  |  |
| --- | --- | --- |
|  | **2022** | **2023** |
| Pr. MWh | 446,33 kr. | 565,70 kr. |
| m³ | 7,79 kr. | 7,79 kr. |
| Prisloft (MWh + m³) | (1 MWh + 33,55 m³)= 707,68 kr. | (1 MWh + 35,85 m³)= 844,95 kr. |
| *Udgangspunkt for aconto beregning* | 21,7 m³/MWh | 21,7 m3/MWh |
| Målerafgift pr. år | 270,42 kr. | 376,57 kr. |
| Arealafgift pr. m² | 15,98 kr. | 13,77 kr. |
| Et ”standardhus” på 130 m2 og med et forbrug på 18,3 MWh vil årligt skulle betale | 13.609,15 kr. | 15.565,52 kr. |

Der er vedtaget et prisloft for m³ taksten, således at man i 2023 maksimalt kan komme til at betale for 35,85 m³ fjernvarmevand pr. MWh.

**Følg løbende med i dit fjernvarmeforbrug**

På vores selvbetjening, [www.fjernvarme.albertslund.dk/selvbetjening](http://www.fjernvarme.albertslund.dk/selvbetjening), kan du følge med i dit varmeforbrug, og din udnyttelse af fjernvarmen (afkøling), på dagsbasis.

Du logger ind med dit kundenummer, og dit målernummer. Du kan finde dit målernummer på din aconto opkrævning, på din måler, eller på din årsafregning.

Ved at følge løbende med i dit forbrug, kan du nemmere opdage evt. dårlig afkøling, som vil resultere i en merbetaling på dit fjernvarmeforbrug. Normalt fungerende anlæg bør kunne opnå en afkøling på 21,7 m3/MWh eller mindre, målt som et gennemsnit henover året. Målt i temperatur, svarer 21,7 m3/MWh til en temperaturforskel mere end 39,5 °C.

Dog korrigeres dit volumenforbrug (m3) også efter din placering i nettet. Denne udregning ses på din årsafregning.

**Renovation**

Gebyrer for betaling for indsamling og afhentning af affald bærer i 2023 præg af, at der nu er indført ændrede/nye indsamlingssystemer i hele kommunen. Nogle husstande vil opleve et fald i priserne, som skyldes en større tilbagebetaling af et oparbejdet overskud, samt at man nogle steder er overgået til en billigere indsamlingsmetode. For nogle husstande bliver tilbagebetalingen af dette overskud modsvaret af, at man med de nye sorteringskrav, er overgået til en dyrere ordning.

For visse husstande er der nu mulighed for at opnå skelrabat, samt rabat, hvis man har mulighed for at dele affaldsbeholdere med sin nabo/genbo. Mere information om dette findes på kommunens hjemmeside.

**Vejbelysning**

I mange boligområder står Albertslund Kommune for vejbelysningen. På private veje og private fællesveje betales der for belysningen. Taksten består af fem dele: Elforbrug, el-abonnement, afbetaling, administrationsgebyr og evt. rabat for viceværtordning.

Taksterne stiger i 2023 primært grundet kraftigt stigende elpriser og en mindre pristalsregulering på vedligeholdsomkostningerne. Grundet de kraftigt stigende elpriser, og af hensyn til forsyningssikkerhed, har Kommunalbestyrelsen besluttet at reducere belysningen i de boligområder, som er moderniseret med LED-belysning ned til 10 % om natten fra kl. 22-05. I de boligområder, som endnu ikke har moderniseret udebelysning, vil belysningen blive slukket i ca. hver anden gadelampe. Dette bliver gjort under hensyntagen til trafiksikkerhed og tryghed. Derfor vil nogen boligområder opleve en større prisstigning end andre.

Se mere om belysning på <https://belysning.albertslund.dk/>. Under ”*Generelt om belysning*” og her under ”*Betaling udebelysning i boligområder*” kan man finde oplysninger om sammensætningen af taksten for belysning i det enkelte boligområde.

Med venlig hilsen

Albertslund Forsyning

Med venlig hilsen

Pernille Salomonsen

Energi- og udviklingskonsulent